**Laki sähköisen viestinnän palveluista – MTV Oy:n muutosehdotukset**

Liikenne- ja viestintäministeriö on sähköpostiviestissään 28.1.2019 pyytänyt sidosryhmiltä ajatuksia sähköisen viestinnän palvelulain uudistustarpeista. MTV kiittää mahdollisuudesta ja esittää seuraavia näkemyksiä lain uudistamiseksi.

**EU:n audiovisuaalisia mediapalveluja koskevan direktiivin (AVMS-direktiivi) täytäntöönpano**

Euroopan komissio julkaisi 25.5.2016 ehdotuksensa audiovisuaalisia mediapalveluja koskevan direktiivin uudistamiseksi. Komissio esitti joitakin kevennyksiä sääntelyyn, mutta laajensi samalla sääntelyä on-demand-palveluihin ja esitti yhteisääntelyä videoalustoihin. MTV kannatti komission tavoitetta vähentää mainonnan sääntelyä, mutta toivoi samalla, että komission esitys olisi mennyt vielä pidemmälle sääntelyn vapauttamiseksi.

Uusi AVMS-direktiivi astui voimaan 19. joulukuuta 2018 ja se tulee implementoida kansalliseen lainsäädäntöön 21 kuukauden sisällä. Direktiivin säännökset ovat MTV:lle erittäin tärkeitä liiketoiminnan ja kilpailuasetelman kannalta, ja sen vuoksi toivomme, että Suomi saattaa voimaan direktiivin säännöt mahdollisimman pian.

MTV Oy:n tavoite

MTV:n tavoite uudelle sääntelylle on ollut luoda yhteinen teknologianeutraali audiovisuaalisten sisältöjen sääntelykehys. Kaikille alan toimijoille (kotimaiset, ulkomaiset, julkinen palvelu, kaupalliset) tulee asettaa yhteiset pelisäännöt, jotka kannustavat investoimaan laadukkaisiin sisältöihin. Direktiivi ei tee eroa lineaaristen ja ei-lineaaristen palvelujen välillä, eikä myöskään joidenkin sääntöjen osalta televisiopalvelujen ja videojakoalustojen välillä. Sääntely ei saa rankaista suomalaisia toimijoita, vaan tulee asettaa kaikki samanlaiset palvelut samojen sääntöjen alle.

Muistutamme tässä valtioneuvoston päätöksestä mediapoliittisesta ohjelmasta, joka hyväksyttiin kesällä 2018. Siinä todetaan, että Suomi vaikuttaa EU:ssa siihen, että mediatoimijoiden sääntelyä ei lisätä esimerkiksi mainonnan osalta, ja että nykyistä välinekohtaista sääntelyä uusitaan teknologianeutraaliksi. Kotimaassa lähtökohtana tulee olla se, että kansallinen unionin lainsäädännön yli menevä sääntely poistetaan, ja että mediapalveluita koskevat direktiivit (esim. AVMS) pannaan kansallisesti mahdollisimman joustavasti ja teknologianeutraalisti täytäntöön.

Kaupallinen viestintä

MTV:lle AVMS-direktiivin tärkein osio liittyy kaupalliseen viestintään. Mainonta on edelleen mediatoimijoiden ensisijainen tulonmuoto ja se on noin 70 % MTV:n liikevaihdosta. MTV:n kansainvälisten kilpailijoiden kuten Googlen (Youtube) ja Facebookin osuus Suomen verkkomainonnasta on yli 50 %. Etenkin Youtube, joka on lasten ja nuorten suosima videosisältöjen jakelukanava, jakaa yhä enenevässä määrin myös televisiotoimijoiden tuottamia ja tilaamia sisältöjä. Suomalaiset ja kansainväliset mainostajat siirtävät mainospanostuksiaan mediayhtiöiltä Googleen ja Facebookiin, samalla kun nämä yhtiöt eivät juurikaan maksa veroja Suomeen, eivätkä investoi kotimaiseen sisältöön.

Jotta suomalainen mediayhtiö pärjäisi kilpailussa kansainvälisten toimijoiden kanssa, sen on lisättävä kotimaisten sisältöjen määrää ja kehitettävä verkkopalvelunsa kansainvälisten toimijoiden suuntaan. Kotimainen sisältö on arvoltaan noin 15 kertainen ulkomaiseen sisältöön verrattuna ja tarvittavat teknologiainvestoinnit ovat mittavia.

MTV:lle direktiivin merkittävin muutos on artiklassa 23, joka liittyy lineaarisen television mainonnan määrään. Tästä on säädetty sähköisen viestinnän palvelulain 222 pykälässä. Uuden artikla 23.1 mukaan nykyisestä 12 minuutin tuntirajoituksesta siirrytään joustavampaan kahden ikkunan malliin, jossa mainontaa voi olla 20% ohjelma-ajasta klo 6-18 välillä ja klo 18-24 välillä. Tämä ei sinänsä lisää televisiomainonnan kokonaismäärää, mutta antaa lineaariselle televisiotoimijalle merkittävän mahdollisuuden sijoittaa mainokset joustavammin ohjelmatyypin mukaan. Se antaa paremman katsojaelämyksen, koska mainontaa voi sijoittaa paremmin sille sopiviin kohtiin ja se antaa mainostajille mahdollisuuden saada enemmän arvoa mainoksilleen.

Uuden artikla 23.2 mukaan mainosaikaan ei lasketa televisioyhtiöiden muiden palveluiden markkinointia, eikä mainosten välillä olevat ns. mustat sekunnit. MTV kannattaa näitä muutoksia ja esittää, että ne implementoidaan Suomen lainsäädäntöön.

Videonjakoalustat

AVMS-direktiivin suurin muutos liittyy direktiivin soveltamisalan laajentamiseen videonjakoalustoihin. MTV kannattaa, että videonjakoalustat otetaan mukaan sääntelyn piiriin, koska ne kilpailevat suoraan MTV:n kanavien ja palveluiden kanssa. Etenkin mainonnan yleisperiaatteita tulee noudattaa kaikilla alustoilla, ja kannatamme myös sitä, että videonjakoalustat kantavat vastuuta alaikäisten suojelusta ja vihapuheen kitkemisestä.

Alaikäisten suojelu

Alaikäisten suojeluun liittyen Suomessa toimivat kuvaohjelmien tarjoajat noudattavat Suomen kuvaohjelmalakia. MTV on useassa eri yhteydessä todennut, että kuvaohjelmalaki on vanhentunut ja se tulee uudistaa AVMS-direktiivin voimaansaattamisen yhteydessä. MTV Oy esittää, että jaksokohtaisesta luokittelusta siirryttäisiin sarjakohtaiseen luokitteluun, mikä vähentäisi huomattavasti MTV:n luokittelumaksuja. Se tarjoaisi paremman palvelun alaikäisten huoltajille, jotka saisivat kattavamman tiedon sarjan sisällöstä ja voisivat sen perusteella arvioida sarjan tai ohjelman soveltuvuutta alaikäiselle. Esitämme myös valvonta- ja luokittelumaksujen alentamista. Yhtiölle koituvat vuosittaiset kustannukset ovat merkittäviä ja ne vähentävät MTV:n investointimahdollisuuksia kotimaiseen sisältöön.

Eurooppalaisten ohjelmien kiintiöt

MTV ei kannata direktiivin uutta eurooppalaisten ohjelmien kiintiötä tilausvideopalveluille. Kiintiö on mielestämme haitaksi sananvapaudelle ja liiketoiminnan vapaudelle. Kaupallisten toimijoiden tulee itse voida päättää, minkälaisia ohjelmia kuluttajilleen tarjoaa. Tämä on erityisen tärkeätä palveluissa, jotka ovat erityisen kilpailtuja, kuten tilausvideopalvelut. Koska uusi kiintiö on jäsenmaille pakottava, esitämme, että sen soveltaminen Suomessa olisi mahdollisimman joustavaa, eikä loisi ylimääräistä hallinnollista taakkaa suomalaisille televisioyhtiöille.

**Muut sähköisen viestinnän palvelulain muutostarpeet**

Yleisen edun toimiluvan velvoitteet

Vuonna 2017 alkaneella toimilupakaudella otettiin käyttöön uudet ohjelmistotoimilupiin liittyvät säännöt. Aikaisempien toimilupakausien sisältömääräykset poistettiin ja velvoitteita asetettiin pelkästään yleisen edun kanavien toimilupien haltijoille.

Sähköisen viestinnän palvelulain pykälän 26 velvoitteet ovat varsin yleisluonteisia eikä niiden tarkkuutta ole määritelty lain perusteluissa. Pykälän 3 momentin mukaan yleisen edun ohjelmistolupa on myönnettävä, jos hakija noudattaa tiettyjä velvoitteita valtakunnallisesta jakelusta erityyppisiin sisältömääräyksiin, esimerkiksi säännöllisiä uutis- ja ajankohtaisohjelmia. Pykälän 7 momentin mukaan Valtioneuvoston on myönnettävä toimilupa hakijalle, joka parhaiten toteuttaa 3 momentissa ja 25 §:n 1 ja 5 momentissa säädetyt edellytykset.

Tämän toimilupakauden aikana on myönnetty kaksi yleisen edun kanavan toimilupaa. Toinen MTV3-kanavalle, jolla on yli 60 vuoden näyttöä siitä, että kanava täyttää yleisen edun kanavan ehdot. Toinen toimilupa myönnettiin Brilliance Communications Oy:lle sen Alfa-TV nimiselle kanavalle 5.12.2017. Viestintävirasto, joka toimivaltaisena toimilupaviranomaisena myönsi toimiluvan Brilliance Communications Oy:lle, antoi 1.10.2018 samalle yhtiölle vakavan huomautuksen ja päätöksen yleisen edun toimiluvan velvoitteiden rikkomisesta. Tämä osoittaa, että yleisen edun toimilupaa on mahdollista nykyisen lainsäädännön mukaan myöntää varsin heikoin perustein, ilman riittävää näyttöä siitä, että toimija pystyy noudattamaan lain asettamia velvoitteita.

**MTV esittää sen vuoksi, että pykälän 26 velvoitteet tarkennetaan laissa. Etenkin uutis- ja ajankohtaisohjelmien kattavuutta ja laajuutta tulee tarkentaa, koska nykyinen tilanne mahdollistaa erittäin vähäisten uutissisältöjen lähettämisen yleisen edun kanavan toimiluvan saamiseksi. Tämä asettaa toimijat eriarvoiseen asemaan, jossa yleisen edun toimiluvan edut on mahdollista saavuttaa hyvin pienin investoinnein.**

Kanavapaikkanumerointi

Sähköisen viestinnän palvelulain 228 pykälän mukaan kanavapaikkanumeroinnissa tulee asettaa etusijalle Yleisradio Oy:n ja 26 pykälässä tarkoitetun ohjelmistotoimiluvan haltijan ohjelmistot. Vaikka kanavapaikkanumeroinnista ensisijaisesti on tarkoitus päättää alan sisällä, laki mahdollistaa sen, että Viestintävirasto voi antaa tarkempia määräyksiä 1 momentissa tarkoitetusta kanavanpaikkanumeroinnista.

Koska 26 pykälän sisältövelvoitteet ovat verrattain epäselvät, laki mahdollista, että toimija hakee yleisen edun toimilupaa saadakseen kanavalleen paremman kanavapaikan.

**MTV esittää, että lakiin kirjattaisiin tietyt siirtymäsäännöt ja tarkastelukohdat yleisen edun kanaville. On tärkeätä voida selvittää ja varmistaa, että kanava noudattaa lain asettamia velvoitteita ennen kuin se voi hyötyä yleisen edun toimiluvan eduista, kuten paremmasta kanavapaikasta.**

Helsingissä 26.2.2019